Diari Oficial de la Generalitat Valenciana


Sumari del DOGV 3754, del 22-05-2000 (2000/3535)

RESOLUCIÓ de data 19 d'abril de 2000, del conseller de Justícia i Administracions Públiques, per la qual acorda extingir les fundacions assenyalades en la relació.
-------------------------------------------------------------------------------------------------------------------------------------------------------------------

### Dades del document

Número de DOGV
:   3754

Data del DOGV
:   22-05-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/3535


Data del document
:   19-04-2000

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * fundació
    * cessament d'activitat

RESOLUCIÓ de data 19 d'abril de 2000, del conseller de Justícia i Administracions Públiques, per la qual acorda extingir les fundacions assenyalades en la relació. [2000/A3535]
  
Vistos els expedients de les fundacions Obra Pia Forcall, Patronato Hernández i Eduardo Soler Pérez, resulten els següents
  
Fets
  
1. Per la Resolució del Ministeri d'Instrucció Pública i Belles Arts, de data 5 de febrer de 1932, la fundació Obra Pia Forcall va ser classificada com a beneficodocent. Aquesta fundació figura inscrita en el Registre de Fundacions de la Comunitat Valenciana amb el número 12(c). Les finalitats de l'esmentada consistien a donar premis als alumnes de les escoles nacionals de Forcall. En l'actualitat no s'acompleixen les finalitats i manca de patrimoni. El patronat de la fundació va ser assignat a la Junta Provincial de Beneficència, amb caràcter interí, per la Resolució de classificació esmentada anteriorment, de data 5 de febrer de 1932.
  
2. La Fundació Patronat Hernández va ser classificada pel Ministeri d'Instrucció Pública i Belles Arts, en data 8 de novembre de 1930, com a beneficodocent, la seua finalitat era concedir beques per als estudis de Batxillerat. La dita fundació figura inscrita en el Registre de Fundacions amb el número 4(A). L'exercici provisional de les funcions del patronat de la referida fundació va ser atribuït al Protectorat per la Resolució del director general d'Interior de la Conselleria de Presidència, en data 3 d'octubre de 1997. Aquesta disposa d'un patrimoni actual consistent en un saldo de 262.11 pessetes i no acompleix les finalitats.
  
3. Per l'Ordre del Ministeri d'Educació Nacional, de data 19 de febrer de 1953, va ser classificada la Fundació Eduardo Soler Pérez Cofrides com a beneficodocent. La dita fundació figura inscrita en el Registre de Fundacions de la Comunitat Valenciana amb el número 10(A). Les finalitats de l'esmentada fundació consistien en l'establiment d'una colònia escolar per a xiquets pobres naturals de la Vila Joiosa i Belleu. En l'actualitat no s'acompleixen les finalitats i el seu patrimoni és de 430.909 pessetes. El patronat de la fundació va ser assignat a la Junta Provincial de Beneficència amb caràcter interí per l'ordre de classificació abans esmentada.
  
Fonaments jurídics
  
1. Aquesta Conselleria és competent per a conéixer i resoldre el present expedient segons que disposa el Decret 60/1995, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana, en relació amb el Decret 13/1999, de 30 de juliol, del president de la Generalitat Valenciana, i 80/1999, de 23 de juliol, del Govern Valencià, pels quals s'assignen i s'integren determinades competències de Justícia i Administracions Públiques.
  
2. L'article 29.c de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, estableix que les fundacions s'extingiran quan siga impossible la realització de les seus finalitats fundacionals. Per a això, segons que disposa l'article 30.2 de l'esmentat text legal, caldrà l'acord del patronat.
  
3. Igualment, en la disposició transitòria tercera de la Llei 8/1998, de Fundacions de la Comunitat Valenciana, s'estableix que les fundacions que a l'entrada en vigor de la citada llei tingueren les atribucions del seu patronat assumides temporalment pel Protectorat podran ser extingides per aquest mitjançant una resolució motivada.
  
4. Com siga que les fundacions susdites, per l'escassetat de les rendes disponibles i l'exigu del seu patrimoni, no poden acomplir les seues finalitats, i l'exercici de les funcions dels seus patronats està atribuït al Protectorat, la titularitat dels quals l'ostenta en l'actualitat la Conselleria de Justícia i Administració Pública, és procedent que l'acord d'extinció i la inscripció del citat acord en el Registre de Fundacions de la Comunitat Valenciana, siga feta per la mateixa Conselleria.
  
5. En la sessió celebrada el 13 d'abril de 2000 de la Comissió del Protectorat, va sotmetre's a dictamen la proposta del conseller de Justícia i Administracions Públiques, d'acordar l'extinció de les fundacions referides en els antecedents de fet, proposta que va ser aprovada per unanimitat.
  
Vistos els preceptes legals i altres generals d'aplicació pertinent, resolc:
  
Extingir les fundacions Obra Pia Forcall, Patronat Hernández i Eduardo Soler Pérez, i obrir el procediment de liquidació a realitzar pel Protectorat, sota el control de la Comissió. El destí dels béns de les fundacions liquidades serà decidit per la Comissió del Protectorat, una vegada finalitzada aquesta.
  
Ordenar la inscripció de l'extinció d'aquestes fundacions en el Registre de Fundacions de la Comunitat Valenciana i l'obertura del procediment de liquidació.
  
La present resolució és definitiva en via administrativa i contra aquesta podrà interposar-se un recurs contenciós administratiu davant la Sala Contenciosa Administrativa del Tribunal Superior de Justícia Valencià, en el termini de dos mesos comptats des de l'endemà de la seua notificació, segons el que s'ha establit en l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa. Sense perjuí de poder interposar, si s'escau, un recurs de reposició potestatiu, en el termini d'un mes davant del conseller de Justícia i Administracions Públiques, o qualsevol altre recurs que s'estime procedent.